Kristian Thulesen Dahl (DF), 1999-10-13:
Statsministeren kunne jo ikke dy sig, og jeg skal også derfor endnu en gang understrege, at jeg synes, at den der nymoderne stil med, at man gerne vil kaste smuds på andre, men ikke tage debatten, er en mærkværdig stil. Jeg skal sige til statsministeren, at Dansk Folkeparti
bestemt ingen problemer har med, at fremmedhad skal bekæmpes; vi synes faktisk, det er glimrende at bekæmpe fremmedhad, vi gør det også selv.
Vi mener selvfølgelig, det er vigtigt, at der er en debat om de forudsætninger, som skaber fremmedhad og fremmedfjendskhed, og vi føler, det er vigtigt, man også tager hånd om de problemer, som får nogle til at gå helt ud i det ekstreme.
Grunden til, at der så overhovedet er fremmedhad og fremmedfjendskhed, er bl.a., at man ikke, heller ikke her i Folketinget, er villig til at tage den debat, som kan gøre op med de problemer, der er.
Jeg vil godt understrege, at jeg synes, det har været opløftende også i den seneste uge at opleve, at et stadig stigende antal udlændinge bosat her i Danmark retter henvendelse til Dansk Folkeparti og siger, at vi endelig skal fortsætte med vores politik.
Det synes jeg er opløftende, for det er udlændinge her i landet, som faktisk gør et ganske godt job, som fungerer ganske fint i det danske samfund, som ønsker at bidrage, og som ønsker at integrere sig, men de ønsker selvfølgelig, at der bliver gjort op med dem, som træder ved siden af i en grad, så det er helt uacceptabelt.
Jeg tillod mig faktisk også at tro, at det var statsministerens udgangspunkt, da jeg hørte statsministerens åbningstale i forrige uge, men jeg må jo så desværre erkende efter det, statsministeren siden har lagt for dagen, at det åbenbart ikke er sådan en indholdsmæssig debat, statsministeren har lagt op til, og det skal jeg være den første til at beklage.
Med hensyn til, hvad statsministeren så i øvrigt selv har koncentreret sig om den seneste uge, ja, så har det været at kaste smuds i stedet for at prøve at finde nogle holdbare løsninger.
Jeg må sige til det, som statsministeren også bliver ved med at kredse omkring, at skal vi have gjort op med bandekriminalitet i det danske samfund, så tror jeg, det er helt afgørende, at vi i en anden grad end det, vi har været vant til, får forældrene engageret i løsningen af det problem.
Det kan man gøre på flere måder, og det kan man tage en debat om, men det er ikke det, statsministeren lægger op til med den måde, han tager fat i bolden på.
Lad mig så sige om EU-samarbejdet, som vi jo også drøfter i forhold til det ekstraordinære topmøde, der nu kommer: Vi afviser ikke i Dansk Folkeparti, at vi skal koordinere og have samarbejde med både de andre EU-lande og tredjelande om bekæmpelsen af international kriminalitet og opgaven med flygtningepolitik.
Det, der er helt afgørende for os, er bare, at det fortsat skal ske på et mellemstatsligt grundlag.
Det er helt afgørende, at Danmark stadig bestemmer i Danmark, at danskerne er herrer i eget hus, og det er selvfølgelig også helt afgørende, at det derfor heller ikke er muligt for politikerne her i Folketinget at smide ansvaret fra sig. Det kunne jo være så bekvemt at sige, når befolkningen er utilfreds med den førte politik: Jamen det er ikke vores ansvar, det er jo en overstatslig EU-regel.
Derfor er vi så meget modstandere af at forberede det her område til overstatslighed, til flertalsafgørelser, til, at Danmark ikke selv bestemmer i Danmark.
Det er helt afgørende på det område, som vi diskuterer her, både det politimæssige samarbejde og flygtninge- og indvandrerpolitikken, at det naturligvis er Danmark selv, der bestemmer, der selv sætter dagsordenen.
Jeg skal også sige specielt om politisamarbejdet og Europol, at vi hele tiden i de debatter, der har været, har sagt, at der selvfølgelig skal være samarbejde over grænserne om at bekæmpe international, grænseoverskridende kriminalitet.
Det, vi har anket mest over, og det, vi fortsat anker over, er, at man tror, at man bl.a. gør det ved at fjerne grænsekontrollen mellem EU-landene.
Man argumenterer for, at der i ydergrænserne over for tredjelande er mulighed for at opretholde en stærk kontrol.
Så var der selvfølgelig også mulighed for det på de indre grænser, hvis man ønskede det.
Men det ønsker man ikke, og det beklager vi selvfølgelig stærkt.